Karmøy

Karmøy er en kommune nord i Rogaland fylke. Per 3. kvartal 2025 har kommunen  innbyggere, og er dermed Rogalands største kommune etter Stavanger og Sandnes, målt i folketall, i tillegg til å være den mest folkerike på Haugalandet. Karmøy kommune grenser i nordvest til Haugesund og i nordøst til Tysvær, mens grensene til havs går mot Bokn i øst, Kvitsøy i syd og Utsira i vest.

Karmøy kommune omfatter flere øyer og et mindre fastlandsområde. Den største øyen har samme navn som kommunen, Karmøy. Med et areal på 177,9 km² er øyen Rogalands største og Norges 23. største øy. Hele kommunen har et samlet areal på 229,96 km². Omtrent  av kommunens innbyggere bor på øyen, noe som gjør den til Sør-Norges mest folkerike øy, mens rundt  er bosatt på fastlandssiden, blant annet i tettbebyggelsene Norheim og Vormedal.

Karmøy kommune ble etablert i 1965 gjennom en sammenslåing av syv tidligere kommuner. Kommunen har tre byer: Kopervik, som er administrasjonssenter, samt Åkrehamn i vest og Skudeneshavn lengst syd på øyen Karmøy.

miniatyr|Kopervik havn. 

 Historie 
Området som utgjør Karmøy kommune har hatt en sentral plass i norsk historie. Særlig Avaldsnes regnes som et viktig historisk maktsenter. Ifølge professor Magnus Olsen kan Avaldsnes ha fungert som Norges første hovedstad. Stedet er omtalt flere ganger i Snorres kongesagaer, blant annet som kongesete for Harald Hårfagre. Avaldsnes er også kjent fra fortellingen om Asbjørn Selsbane i Olav den helliges saga.

miniatyr|Avaldsnes kirke, eller Olavskirken. 

På Avaldsnes står Avaldsnes kirke, også kjent som Olavskirken, oppført rundt 1250 på initiativ fra kong Håkon Håkonsson. Ved kirkens nordvegg står Norges høyeste bautasten, kjent som «Jomfru Marias synål». Ifølge et lokalt sagn vil dommedag inntreffe den dagen toppen av stenen berører kirkeveggen. Det har blitt hevdet at munker i senmiddelalderen hogde av toppen av bautastenen for å hindre dette.

Karmøy har en rik kulturarv med flere store gravhauger fra bronsealderen, bautastener og andre fornminner. To skipsgraver fra yngre jernalder er funnet i kommunen: Grønhaugfunnet ved Bø i Avaldsnes og Storhaugfunnet i Torvastad.

Karmøy kommune ble etablert i 1965 gjennom en sammenslåing av de tidligere kommunene Torvastad, Avaldsnes, Stangaland, Kopervik, Åkra, Skudenes og Skudeneshavn, som alle hadde egne forvaltningsstrukturer og lokale tradisjoner.

 Geografi 
Karmøy kommune ligger i den nordlige delen av Rogaland og består hovedsakelig av øyen Karmøy, i tillegg til områder på fastlandet øst for øyen. Naturen er variert, med fjell, åser, sandstrender og småkupert terreng. Kjente strender inkluderer Åkrasanden, Sandvesanden, Stavasanden og Mjølhussanden.

miniatyr|Åkrasanden, vest på Karmøy. 

Det høyeste punktet på øyen Karmøy er Søre Sålefjell, 132 meter over havet, mens Karmøy kommunes høyeste punkt er Dyrafjellet (171 moh.) på fastlandssiden ved grensen mot Haugesund og Tysvær.

Berggrunnen består hovedsakelig av kaledonske grønnstener, tidligere utnyttet ved Visnes kisgruve. I syd finnes Skudeneset-gruppen med fossilførende sedimenter fra slutten av ordoviciumtiden.Rolf B. Pedersen og John Malpas: The origin of oceanic plagiogranites from the karmoy ophiolite, western Norway. Journal Contributions to Mineralogy and Petrology. Springer Berlin / Heidelberg. Volum 88, Nummer 1–2 / November 1984. Side 36–52. Kontakten mellom sedimentene, grønnstenene og en kaledonsk intrusiv granittisk øyegneis dokumenterer et komplett ofiolittkompleks, tilsvarende geologiske strukturer som finnes i bergensområdet og Finnmark.Christoffer Oftedahl: Norges geologi. Tapir. 2. utg. 1981. 

 Byer og tettsteder 
Karmøy kommune har tre byer: Kopervik, Åkrehamn og Skudeneshavn. Alle fikk sin nåværende bystatus etter vedtak i kommunestyret i 2002. Kopervik ble ladested i 1866, Skudeneshavn i 1857 og ble by rundt 1950, før den mistet og senere gjenvant bystatusen i 2002. Åkrehamn er den yngste byen.

miniatyr|Luftfoto av Skudeneshavn. 
miniatyr|Karmøybroen sett fra Norheim gravplass. 

Blant større tettbebyggelser finner man Veavågen, Norheim og Vormedal. Norheim og Vormedal ligger på fastlandssiden. Tettstedet Haugesund strekker seg også inn i Karmøy kommune. Ifølge Statistisk sentralbyrå var  av kommunens innbyggere per 2024 definert som del av tettstedet Haugesund, bosatt på fastlandssiden (blant annet Vormedal, Norheim, Spanne og Skre) samt i de nordlige delene av øyen Karmøy, som Avaldsnes og Storesund.

På sydspissen av øyen ligger Skudeneshavn, kjent for sin særpregede trehusbebyggelse fra 1800-tallet. Her arrangeres Skudefestivalen den første helgen i juli hvert år, Norges største kystkulturfestival med over 600 båter og rundt  besøkende.

Nordvest på øyen ligger Visnes, kjent for sine historiske kobbergruver som leverte kobber til byggingen av Frihetsgudinnen i New York. Området brukes som museum og rekreasjonsområde.

 Dialekt og skriftspråk 

Karmøydialekten tilhører de vestnorske dialektene og har tydelige likhetstrekk med talemålet i Haugesund og ellers i Rogaland. Det finnes betydelige interne variasjoner, særlig på øyen Karmøy.

Syd på øyen Karmøy markerer kommunen overgangen fra de harde konsonantene p, t, k til de bløte b, d, g, et trekk som også kjennetegner dialektene sydover mot Sørlandet. Denne overgangen starter omtrent ved Ferkingstad og forsterkes sydover mot Skudeneshavn, der former som noge (noe), kaga (kake), veda (vite) og piba (pipe) er vanlige.

Tonefallet varierer også. I nord preges dialekten av Haugalandet, mens syddelen har mer syngende preg, likt Ryfylke, Stavanger/Jæren. Dialekten i Karmøy kommune kan inndeles i fem soner med merkbare variasjoner i uttale og ordbruk. Enkelte områder vest på øyen har også vært påvirket av amerikansk kultur og navnetradisjon, som følge av utvandring til USA.

Som mange steder i Norge har dialekten vært i endring, og særpregede ord og uttaleformer har i varierende grad blitt påvirket eller erstattet av bokmålsnære former og bymål, særlig blant yngre generasjoner.

Tradisjonelt har bokmål hatt størst utbredelse i byene Skudeneshavn og Kopervik, mens nynorsk har hatt en sterk posisjon i Åkrehamn. Per 2025 har samtlige skoler i Karmøy kommune bokmål som hovedmål, med unntak av skolene i Åkrehamn og Ferkingstad.

 Politikk 

miniatyr|Rådhuset i Kopervik. 

Karmøy kommune styres av et kommunestyre med 45 direkte valgte representanter. Kommunestyret velger ordfører, som er kommunens fremste folkevalgte. Kommunen hører inn under Haugaland og Sunnhordland tingrett og Gulating lagmannsrett.

Siden opprettelsen av Karmøy kommune i 1965 har ordførervervet vekslet mellom partiene Venstre, Kristelig Folkeparti, Høyre, Arbeiderpartiet og Senterpartiet. Kristelig Folkeparti har hatt særlig sterk posisjon i perioder, blant annet med Kjell Arvid Svendsen som ordfører i 16 år. Nåværende ordfører er Leiv Arne Marhaug fra Høyre, valgt etter kommunestyrevalget 2023.

Blant kjente politikere fra kommunen kan nevnes tidligere statsråd Thorhild Widvey (H), tidligere fiskeriminister Svein Munkejord (H), stortingsrepresentant Øyvind Vaksdal (FrP) og Leif Johan Sevland (H), som var ordfører i Stavanger i 16 år.

 Kommunestyrevalget 2023 

 Økonomi og næringsliv 
Karmøy har lange tradisjoner innen jordbruk og fiske, og er fremdeles en av landets viktige fiskerikommuner. Industri- og servicenæringene utgjør de største sysselsetterne i kommunen.

miniatyr|Hydro Karmøy sett fra Karmsundet. 

Ved Håvik ligger Hydro Aluminium Karmøy, en av kommunens største arbeidsplasser med rundt  ansatte. Kommunen har også betydelig mekanisk industri, særlig innen maritim sektor og petroleumsrelatert virksomhet. På Bygnes i Kopervik ligger Gasscos kontrollsenter, som styrer gassdistribusjonen fra Nordsjøen til kontinentet. Karmøy er den eneste kommunen i Norge med lavtrykksnett for naturgass til industri, noe som gradvis har erstattet tungolje som energibærer.

Karmsund trafikk- og fiskerihavn er en av landets største og mest moderne havner, og har styrket Karmøys rolle som knutepunkt for sjøtransport.

 Kommunikasjon og infrastruktur 

Øy og fastland i Karmøy er knyttet sammen av Karmsundbroen fra 1955 og T-forbindelsen, et tunnel- og vegsystem som åpnet i 2013. Sistnevnte gir direkte forbindelse mellom Karmøy, Haugesund, Tysvær og europaveien mellom Bergen og Stavanger, og har redusert Karmøys sårbarhet for avbrudd i kommunikasjonen.

Tidligere var ferjesambandet mellom Skudeneshavn, Kvitsøy og Mekjarvik (Randaberg) en viktig fastlandsforbindelse. Øyen hadde også en hurtigbåtrute, kjent som Flaggruten, mellom Stavanger, Kopervik, Haugesund, Stord og Bergen, som ble avviklet ved utgangen av 2013.

miniatyr|Haugesund lufthavn, Karmøy. 

På øyen ligger Haugesund lufthavn, Karmøy, en stamflyplass med daglige avganger til Oslo og Bergen, samt ukentlige avganger til London og ulike charterdestinasjoner.

 Turisme og kultur 
Karmøy byr på gode muligheter for friluftsliv og rekreasjon. Fiske fra småbåt, særlig med utgangspunkt i utleiehyttene, er populært blant tilreisende, særlig fra Tyskland. Seiling, regattaer, vind- og bølgesurfing er også utbredt. Karmøyheiene gir gode turmuligheter, og sydvestsiden av øyen har flere sandstrender som benyttes året rundt.

miniatyr|Ferkingstad havn. 

Nord på øyen, på Torvastad, ligger Haugaland Zoo, åpen i sommerhalvåret, med eksotiske dyrearter fra hele verden og et av Skandinavias største minigolfanlegg.

Blant de mest kjente severdighetene er Avaldsnes kirke og Nordvegen Historiesenter, som formidler områdets rolle som et maktsenter i norsk middelalderhistorie. På øyen Bukkøy i nærheten ligger en vikinggård bygget i middelalderstil med tradisjonelle metoder.

miniatyr|Vikinggården på Avaldsnes. 

Helt syd på øyen ligger Skudeneshavn med sin godt bevarte gamleby og idylliske småbymiljø.«Sommerbyen fra seilskutetida» , Stavanger Aftenblad, besøkt 8. mai 2008 I perioden 2006–2015 ble Karmøy Gospelfestival arrangert her.

 Idrett 
Karmøy har et variert idrettstilbud med åtte idrettshaller i full størrelse, inkludert Skudehallen, Åkrahallen, Karmøyhallen, Håvikhallen, Norheimshallen, Torvastad Arena og Storhall Karmøy, samt to mindre haller: Avaldsneshallen og Mykjehallen.

Omtrent 20 idrettslag tilbyr aktiviteter innen en rekke idretter. Blant de eldste er Kopervik Idrettslag (1924), Sportsklubben Nord (1932), Avaldsnes Idrettslag (1937), Åkra Idrettslag (1938) og Torvastad Idrettslag (1945).

Kjente idrettsutøvere fra Karmøy inkluderer alpinist og paralympisk gullvinner Jesper Saltvik Pedersen, verdensmester i orientering Anne Margrethe Hausken Nordberg, friidrettsutøver Veslemøy Hausken og tidligere profesjonell fotballspiller Egil Østenstad.

 Referanser 

 Eksterne lenker 


  Kommunefakta fra Statistisk sentralbyrå 
  Opplev Karmøy av Karmøy kommune

Kategori:Karmøy